DÔVODOVÁ SPRÁVA


Všeobecná časť

Vláda Slovenskej republiky predkladá na rokovanie Národnej rady Slovenskej republiky návrh zákona o centrálnom ekonomickom systéme a o zmene a doplnení niektorých zákonov (ďalej len „návrh zákona“).

Cieľom návrhu zákona je nahradenie existujúcej právnej úpravy zákona č. 215/2019 Z. z. o zaručenej elektronickej fakturácii a centrálnom ekonomickom systéme a o doplnení niektorých zákonov v znení neskorších predpisov (ďalej len „zákon č. 215/2019 Z. z.“) pre časť centrálneho ekonomického systému. 

Primárnym dôvodom na predloženie predmetného návrhu zákona je potreba zvýšenia efektivity, transparentnosti a finančnej účelnosti výkonu ekonomických procesov vo verejnej správe, ktoré majú vplyvy na štátny rozpočet a teda na centrálne ekonomické riadenie štátu.

Návrhom zákona sa odstraňujú existujúce aplikačné nejasnosti § 7 zákona č. 215/2019 Z. z., zapracúvajú sa doteraz nadobudnuté poznatky Ministerstva financií Slovenskej republiky z implementácie centrálneho ekonomického systému, ako aj nové požiadavky, ktoré odrážajú dynamický vývoj a posun v oblasti ekonomického riadenia verejnej správy. Tento prístup si preto vyžaduje prijatie novej komplexnej zákonnej úpravy určenej výlučne pre centrálny ekonomický systém.

Právna úprava predloženého návrhu zákona vychádza z doterajšieho § 7 zákona č. 215/2019 Z. z., pričom je jeho obsahovou kontinuitou, avšak je podstatne komplexnejšia a detailnejšia. Návrh zákona obsahuje aj úplne novú právnu úpravu, ktorou sa vytvára právny rámec pre doteraz neriešené oblasti centrálneho ekonomického systému. Rozšírenie a precizovanie právnej úpravy centrálneho ekonomického systému reflektuje doterajšie skúsenosti z aplikačnej praxe a zároveň zohľadňuje aktuálne potreby pri zavádzaní centrálneho ekonomického systému do verejnej správy. Hlavnou motiváciou je komplexne vymedziť a tým aj zjednotiť aplikačnú prax pri zavádzaní centrálneho ekonomického systému do verejnej správy v jeho procesno-organizačnej aj technologickej časti a vymedziť pôsobnosť jednotlivých subjektov pri centrálnom ekonomickom riadení verejnej správy.

Ďalším z dôležitých cieľov návrhu zákona je zabezpečiť jeho súlad s aktuálnymi princípmi tvorby IT legislatívy (t. j. zákonnej úpravy informačných technológií verejnej správy), ako aj jeho plný súlad so zákonom č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov. 

Aktuálne princípy tvorby IT legislatívy boli jednoznačne stanovené v legislatívnom zámere pre zákon o elektronickej verejnej správe (https://www.slov-lex.sk/elegislativa/legislativne-procesy/SK/LP/2024/442), ktorý má nahradiť súčasný zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. Zákon o elektronickej verejnej správe je pripravovaný ústredným orgánom štátnej správy pre centrálne riadenie informatizácie spoločnosti a tvorbu politiky jednotného digitálneho trhu, ktorým je Ministerstvo investícií, regionálneho rozvoja a informatizácie Slovenskej republiky [§ 10 písm. d) zákona č. 575/2001 Z. z. o organizácii činnosti vlády a organizácii ústrednej štátnej správy]. V rámci tohto legislatívneho zámeru sa uvádza explicitne k tvorbe IT legislatívy aj nasledovné usmernenie:

„Tento trend sa ujal natoľko, že ani dnes nie je výnimkou, ak sa na konkrétnu úlohu zriadi konkrétny systém a zákon mu ustanoví také podrobnosti, akými je napr. spôsob autentifikácie, či presný postup zasielania prihlasovacích údajov.

Tento prístup je nevyhnutné opustiť, pretože je neflexibilný, zakladá systémové predpoklady na budúce rozpory medzi zákonom a skutočným stavom, obmedzuje správcov aj tam, kde to nie je potrebné a tiež vytvára systémové predpoklady na neustále dobiehanie technologického vývoja.

Cieľom predkladateľa v oblasti zjednodušenia je dosiahnuť dve veci. V prvom rade upustiť od pomenúvania konkrétnych informačných systémov verejnej správy a ich funkcionalít, ak to nie je právne absolútne nevyhnutné. Okrem toho je potrebné revidovať povinnosti a upustiť od tých, ktoré majú minimálny alebo žiaden reálny prínos pre zefektívnenie výkonu verejnej moci elektronicky, resp. pre zmysluplnú kontrolu orgánov verejnej moci pri tomto výkone.

Posun od priraďovania konkrétnej činnosti konkrétnej informačnej technológie, zriaďovania informačnej technológie na každú agendu a popis jej funkcionalít k modelu, v ktorom sa štandardne ukladá povinnosť orgánu verejnej moci opakovane zabezpečovať konkrétny typ činnosti má potenciál výrazne uľahčiť fungovanie správcov informačných technológií verejnej správy, vytváranie a správu týchto informačných technológií a zavádzanie nových funkcionalít.“ 

Vytvárané princípy a celkové usmerňovanie subjektov verejnej správy v IT oblasti zo strany Ministerstva investícií, regionálneho rozvoja a informatizácie Slovenskej republiky nemožno ignorovať, a preto sa pri revízií právnej úpravy centrálneho ekonomického systému postupovalo podľa nich. Rešpektovaním uvedeného sa zabezpečuje (vnútorná) koherencia právneho poriadku Slovenskej republiky v oblasti informačných technológií verejnej správy, čo je cieľ, ktorý musí každý gestor právneho predpisu napĺňať. 

Neodmysliteľnou súčasťou predkladaného návrhu zákona je aj oblasť sankcií, ktorých cieľom je zabezpečiť presadzovanie zákonnosti v regulovanej oblasti.

Návrhom zákona sa novelizujú aj úvodné ustanovenia zákona č. 215/2019 Z. z. o elektronickej fakturácii pre verejné obstarávanie, ktoré boli novelizované zákon č. 385/2025 Z. z., ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov a ktorým sa menia a dopĺňajú niektoré zákony a preto bolo nevyhnutné dané súladne vecne i časovo upraviť.  
Návrhom zákona sa novelizujú aj ustanovenia zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov pre oblasti centrálneho verejného obstarávania, ktoré majú za cieľ budúcu reformu centrálneho verejného obstarávania v zmysle predloženého návrhu na ďalšie programové obdobie. 

	Návrh zákona má pozitívne vplyvy na informatizáciu spoločnosti a na procesy služieb vo verejnej správe, a nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na služby verejnej správy pre občana ani vplyvy na manželstvo, rodičovstvo a rodinu. 

Predkladaný návrh zákona je v súlade s Ústavou Slovenskej republiky, ústavnými zákonmi a inými právnymi predpismi, s nálezmi Ústavného súdu Slovenskej republiky, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskej únie. Návrh zákona nemá byť predmetom vnútrokomunitárneho pripomienkového konania.

	Navrhuje sa, aby zákon nadobudol účinnosť 1. januára 2027, okrem niektorých ustanovení návrhu zákona, ktorých účinnosť sa predpokladá 1. januára 2028 a 1. januára 2030.

